Eskom verklaar krag-noodtoestandEskom het Woensdagmiddag ‘n krag-noodtoestand aangekondig weens ernstige beperkings op die nasionale kragnetwerk. Eskom sê in ‘n verklaring dat indien die vraag na elektrisiteit nie verminder word nie, beurtkrag toegepas sal word. “Die beperkings sal na verwagting Donderdag voortduur, veral tussen 17:30 en 18:30.” Eskom sê daar is genoeg kapasiteit om gedurende die dag in die vraag te voorsien maar dat daar gedurende piektye in die aand ‘n verhoogde vraag is. “Die toename is hoofsaaklik weens verwarmers, geisers en mense wat kosmaak.” Eskom het gebruikers aangeraai om nie elektriese verwarmers te gebruik nie en te verseker dat geisers, swembadpompe en nie-noodsaaklike ligte afgeskakel word tydens piektye. Eskom-kliënte kan beurtkrag-skedules op die elektrisiteitvoorsiener se webtuiste verkry terwyl munisipale kliënte die onderskeie munisipaliteite se webtuistes moet besoek vir aankondigings oor beurtkrag in hulle areas.